钦定古今图书集成/明伦汇编/氏族典/第149卷 > 孙惟中
## 钦定古今图书集成/明伦汇编/氏族典/第149卷 > 孙惟中

按《名山藏本行记》，“惟中，昌邑人，家世农也。惟中朝出
耕，夜归读古人书。年及壮，用推择为宁海州史。一年
贡益都府。濒行会父卒，皇皇欲无生。县有汉昌邑王
废城，举柩葬城中，结庐其侧，旷野无人，深夜月令哭
声依稀，随风远闻，人为泣下。日啜淖糜二盂。晨起，掬
雪沬面，诣拜墓前。”久之，手足皲瘃，形容瘁甚。或劝其
还，哭，不对。里民相率言于县，县尹戴友谅弗之信，夜
半携二苍头出风雪中，抵庐下听之。惟中闻足音，遥
问曰：“何为者？”戴叹息去，亟上之府，部使者请旌其门，
惟中妻刘氏亦从惟中之化。居舅丧，不酒肉者三载。
有子尚志，为礼部主事。